khistorydata/jeongjo-sjw-relations huggingface dataset:
정조 18년 · 목
御便殿親受諸老人謝恩時元子侍坐仍命進前列坐賜以內廚珍饌諸老人皓髮貂玉懽欣飽煖咸曰臣等生老太平厚被陶甄今當無前大慶又蒙推恩猥進爵秩非特臣等之榮感亦國家盛事請獻華封之祝遂齊呼千歲是日陞資者三百二十一人李敏輔洪檍洪良浩任希曾以上今加崇祿尹坊趙瓊成德朝邊得讓洪秀輔柳鎭恒李柱國以上今加崇政金尙集申思運鄭存中李堉宋濟魯申應顯鄭景淳徐秉德李復永李弘稷李寬韓光綮趙圭鎭李仁康李明運金光宇金贊胄徐赫修以上今加正憲林遇春李杞齡趙雲慶申㬚金弼西韓光濟李文載徐命瑞洪緯浩李彥章南聚五徐獻修以上今加資憲李邦一邊慶遇金獜瑞李鴻運李邦鵬姜柱河尹守範安翼濟鄭宇璧張齊白朴東新姜重齊柳載熙尹光億李廷老金彥之趙慶進魚有南李栭漢田景祥金珩▣池日輝崔必濟金應壽洪應辰李蓍廷李穦魚史弼吳著洪檢崔▣奇彥鼎洪周萬崔夢嵒呂善亨尹諡蔡廷夏黃㮋李景行朴師沃愼基慶金龍翰丁範祖曺允亨姜游李邦榮姜德恒金翊休李身晦申師顯李守貞鄭寅煥姜世東李膺擧柳明渭宋楷李晟以上今加嘉義金蓍耈金基正兪彥修姜恒安鼎大高益擎李性吾權之彥姜翰盧允中李昌燮申光柱孟儒龍李煒金明著邊得龍孫錫謨黃麟采鄭兼濟鄭珒金晉鐸鄭宅臣金澤珉趙泰喆金學洙洪命馥車大修鄭益祚李秀夏趙武範柳匡國申匡堯權恢尹在明尹弘烈李命彬兪漢章任璛洪秉殷李彥藎李運永金恒柱李成祜李熻金鼎濟鄭東顯朴師欽李熙輔金養淳姜瀚吳命久金顯和金履復金常行李尙琦柳鼎周宋準明李宜馨蔡百休李萬庥金道淳朴恒源鄭赫臣姜世南金克行林仁浩李馥遠權楗洪絲浩李世翊尹休文金箕衡安宗裕李泰漢金相岳金鼎鎭徐命全李性淳丘泰垕金樂大李燁曺允彬李鎭璧李慶獜金漢升李顯福黃策金命赫安復和金仁壽申光赫康宙元金宗泂林慶圭姜得瑜姜胤祚具世元吳載衡禹弼昌許▣羅潤祿李長春金得衍李國恒姜載遇金宗煜朴根昌金瑞豊朴泰鳳南宮斌金孝儉車亨道洪圭輔高敬基洪錫基以上今加嘉善黃樟金寅燮尹得孚鄭德弼李之英曺命業白仁煥沈鏶洪鳳周柳星鎭金漢宗金德元石宗克南景龍鄭衡臣朴沁梁周翊李斌朴東煥馬之徽尹說白尙絢金光絢金尙礪洪允五李勉尹德雨朴宗鉉兪漢葛李遠培鄭持淳韓泰裕洪成浩李曾祐曺允光徐命珪尹昹李萬運尹博基洪復浩趙來鎭金重行李彥光鄭厚東申宅權林元浩閔垠朴師俊李宅源金養直韓佐奎李世聞韓宗鎬韓芷韓光傳李攀龍崔弘毅金商協金宗德柳宗春李行祥李燁朴聖基鄭德和崔宅華金致說朴來祖洪仁基丁文壽玄啓文安昭金在▣鄭鉉尹光重鄭濂具壽民閔有洙洪繼哲韓奎爀蔡述夏閔愿李再郁盧重彬金命行魚成鱗李煥金源金漢彬金載泰李春苾吳廷左金世益金元基韓光湜白慶遇吳益恒康潤韓聖謨申斗七姜德鳳梁宗潤崔之宗金聖彬韓德良李文顯沈埉以上今加通政
정조 18년 · 강
命總管中年老人許遞前總管仍任牌招
정조 18년 · 목
敎曰經宿動駕侍衛不可不備員年老總管竝許遞前總管仍任待開門牌招
정조 18년 · 강
時原任大臣藥院內閣求對不許
정조 18년 · 목
政院啓言藥房都提調洪樂性提調徐有防副提調蔡弘履有稟達事來詣請對矣又啓言時原任大臣有稟達事來詣請對矣竝批以何爲入來乎卽爲退去又啓言時原任閣臣有稟達事來詣請對矣批以退去又啓言藥房都提調洪樂性提調徐有防副提調蔡弘履雖伏承退去之敎有不敢奉承者更爲請對矣又啓言領府事蔡濟恭判府事朴宗岳左議政金履素右議政金憙雖伏承退去之敎有不敢奉承者更爲請對矣又啓言時原任閣臣雖伏承退去之命下情轉益焦迫更爲求對矣又啓言時原任閣臣再次請對雖未承批下情不勝焦迫更爲詣閤求對矣竝不賜批○藥院啓曰臣等於昨夕伏聞有閟宮展拜之命通宵憂慮待曉趨詣擬借方寸之地仰冀亟寢之音而屢次求對未蒙召接臣等聚首徊徨尤不勝焦迫之至是年是月是日孺慕深篤情禮將伸出天聖孝孰不仰認而第伏念向來宮祼日前園享左右諸臣驚遑煎灼幸賴藥餌之少進獲致玉候之向安而至今追思餘悸未定若於明日以無窮之孝値難抑之時又有如宮祼園享時症候則聖體之損節尤當如何每年是日之展拜也仰瞻天顏悽愴玉音掩抑者十九年如一況在今年是日而又況宮祼園享之後乎推之已往灼知其必有損節而不能務積微誠勸回宸心則其可曰盡保護之職乎聖人羹墻之慕隨處著存不係於展拜之行與不行殿下今日之所當仰體者顧不在於惟疾之憂乎膈氣之如期上升群情之如前罔措殿下亦必明燭而猶且行之則臣等固不足恤其於貽憂我慈殿慈宮何又貽憂於我於昭陟降之靈何哉聖念及此想不待臣等之畢說矣臣等抑菀之極無以遲待批下玆敢來詣閤外相率齊籲伏乞聖明暫許召接俾陳衷情千萬至禱批以何如是乎初欲經宿而當日展拜之命亦有商量而然卽爲退去若留在閤外則此時予心之瀆擾其可曰體予心乎以卿耆耋之元輔豈待予言之畢而體諒乎○領議政洪樂性等啓言臣等三次求對微誠未格不惟未承批旨過中之敎荐下臣等轉益焦迫罔知攸措到此地頭不遑他顧玆敢冒萬死呼籲於慈宮之前臣等僭猥之罪萬殞猶輕矣批以未及仰稟已命駕矣卿等何如是乎
정조 18년 · 강
時原任大臣聯籲于慈宮
정조 18년 · 목
樂性等聯名達曰是年是日聖慕深新有閟宮展拜之命出天之孝撫辰之感躬行省謁少伸情禮爲今日群下者孰不感動而體認哉第群情有所萬萬焦迫者冀寢成命屢次求對未蒙召接控籲無因轉益罔措不避猥越玆敢疾聲仰陳於慈覆之下日前園所親祭時驚遑焦迫之狀以我聖上養志之孝思恐或貽憂於慈心必不令得撤於慈聽惟我慈宮何由以俯悉乎請略言之以陳明日展拜之決不可不仰挽之由出宮之日徹夜動駕皇皇如求及抵園所而早饍不御才就版位玉涕先逬上香之時俯伏摧咽至於失聲抑塞未暇成禮大臣近臣冒犯死罪左扶右將才出寢門仍詣園上此時此境卽有人心者所不忍仰覩而及其依近象設聖懷益不自抑玉體投地淚徹穹壤手撮莎草至損瓜甲此時氣度精神之萬萬罔措有未能盡言而進湯劑者一進薑便者再茶飮之煎進又不知其幾而揮却不御轉益煼灼常禮未遑暇顧大臣至於親負或仰奉御手或挾扶御衣而群誠未格聖心莫回日勢已晚之後諸臣以聖上此時之心仰念慈宮此時之心則決不可任情踰節若是自輕之意縷縷仰奏冒罪扶腋僅得奉還齋所伊日之事慈宮若親鑑則慈懷之悶迫豈群情之比乎至今思惟心肝俱墜況於明日展拜閟宮則孝思之難抑尤倍於前又將有伊日罔措之擧一番經歷玉體之受損己無可言下情之驚遑尙今未定如是者又有一番則其於宗廟何社稷何今日群下非不知慈心卽聖心也聖心卽慈心也此時此言豈忍仰徹而深念宗國之重克軫勉抑之方慰譬聖心惟在我慈宮挽回聖心亦惟在我慈宮伏願慈宮善爲開導我聖上期於亟寢展拜之命千萬懇祝之至慈宮諺書賜批曰今方自內仰勸矣
정조 18년 · 강
命景慕宮動駕當日爲之事該房知悉
정조 18년 · 목
敎曰初欲依歲首例經宿後展拜而量力之意只欲於當日行禮矣按住果難今日先詣齋殿待曉行禮後還宮該房知悉
정조 18년 · 목
具翼善冠袞龍袍乘輿出交泰門藥院提調徐有防攀轎遮前涕泣以奏曰向來宮祼園享時聖慕過節其時事到今追思餘悸未已況逢此日懷慕深新此時動駕萬萬煎迫伏願卽爲還內焉諸閣臣承旨迭進遮前命皆扶出駕出明政門弘化門由逌瞻門詣齋殿仍詣版位行再拜禮還御齋殿
정조 18년 · 강
藥院內閣政院求對不許
정조 18년 · 목
政院啓言藥房都提調洪樂性提調徐有防副提調蔡弘履轎前呼籲誠未格天隨詣齋殿之外下情轉益焦灼更爲冒萬死求對矣又啓言時原任閣臣轎前呼籲忱誠未格陪詣齋殿之外衷情轉益焦迫冒萬死求對矣又啓言諸承旨轎前齊籲誠未孚格衷情轉益焦迫相率求對矣竝批以退去
정조 18년 · 강
進御加味降氣湯二貼
정조 18년 · 목
政院啓言藥房都提調洪樂性提調徐有防副提調蔡弘履持湯劑來矣又啓言樂房都提調洪樂性提調徐有防副提調蔡弘履持湯劑更爲來待矣竝批以湯劑入之卿等退去
정조 18년 · 강
時原任大臣率百官三次庭籲于慈宮竝承批
정조 18년 · 목
樂性等率百官詣明政殿庭達曰群情焦迫相率仰籲伏蒙仰勸之批旨顒俟聖心之勉回矣鑾輿已詣齋室仍有經宿行禮之命第伏念雖於當日還宮之時猶不勝萬萬悶迫況今兩日齋殿明發懷慕孝思之益復罔涯聖體之重以受損尤當如何群下雖甚愚迷豈不仰認我慈宮我聖上今日之心轉益難抑而當是月是日寬譬我慈心惟我聖上寬譬我聖心惟我慈宮政宜朝夕侍側左右慰勉而此時移次若至經宵又將有日前罔措之擧以我慈宮止慈之德念到於此必不待群下之言而深軫保護之道亟思勉回之方矣煼灼抑塞咸造大庭疾聲聯籲於慈覆之下伏願慈宮開導聖心期於卽日還宮則宗社幸甚臣民幸甚慈宮諺書賜批曰在世予心若念之則似當還宮以此意仰請○以承傳色口傳敎曰今聞政院所進之本卿等之此時如是瀆擾於慈宮予心尤當如何卿等卽卽退去則差待曉頭卽當還宮此時如是瀆擾使予心益無以自定如是之際慈心又當如何經宿之擧亦由於卿等之挑予心卿等若不退去其可曰有道理乎以此下敎卽令史官往傳于在闕諸大臣○樂性等啓言臣等下情焦迫罔措率百官仰籲慈宮伏承批旨辭意惻怛不勝感泣兹敢祗奉批旨來詣請對矣批以豈敢不仰體此時之慈心而目下膈氣無以自力於收拾數語批旨之過時不得呼寫卽諸臣之所知卿等卽卽退去以今精神至於事關體貌豈可不言乎庭請之擧甚不稱當此非固拒之言卽爲止之○政院啓言藥房提調徐有防副提調蔡弘履伏見慈宮庭請批旨來詣求對矣又啓言時原任閣臣伏見慈宮下庭請批旨更爲求對矣又啓言諸承旨伏見慈宮庭請批旨更詣齋殿之外求對矣竝批以退去○庭請再達曰今日群下焦迫之情俄已悉陳於慈覆之下而伏承批旨指導諄懇庶有感回之望故相率趨詣齋殿乞借方寸之地仰陳慈敎矣懮誠淺薄天廳愈邈伏承口傳之敎乃有侵曉回鑾之命徊徨憂煎計無所出不得不還伏大庭荐犯瀆擾益不勝惶悚之至伏念我聖上無窮之孝靡逮之痛撫時增疚觸處隨發向日園寢展拜時事至今追惟神精震越目今節宣之道宜倍常日仰想止慈之憂不待諸臣之言而伏況半日齋殿膈氣隨升至有醫官之入診湯劑之煎進群下之萬萬焦迫己無可言而此時慈宮惟憂之念尤當如何大小群情靡所因極惟我慈宮是恃是望伏惟我聖上養志之孝以慈心爲心倘承慈心之憂慮寧不幡然感悟勉回至情乎伏乞慈宮更加反復開導期於遄回鑾蹕千萬顒祝慈宮諺書賜批曰以聖候膈氣予心尤不能定矣自內屢次强勸則待膈氣之稍降雖夜深當還宮爲敎卿等退去以便予心○庭請三達曰再陳達辭竊冀慈敎開導聖心感回矣及伏奉批旨以聖上膈氣稍降雖深夜還宮爲敎益不勝焦迫抑塞之至凡我在廷之臣以還宮之一時遲滞爲遑遑罔措者誠以還宮之前膈氣無稍降之理蓋躬御齋殿咫尺瞻依若奉晨昏聖慕彌深湯劑至於再進而症候有升而無減孝思架篤而難抑若待膈氣之稍降則今日回鑾實無其望調將之節還內爲急伏乞慈宮反復强勸期於卽爲還宮無至寒宵觸冒之慮千萬血祝慈宮諺書賜批曰此時予心何待卿等之言而方待氣降而還宮卿等之退去於聖心想亦爲便以此意仰達期於卽速還宮也
정조 18년 · 목
乘輿出日瞻門入弘化門由永淸門還內
정조 18년 · 강
還收藥院都提擧勉副之命
정조 18년 · 목
政院啓言藥房提調徐有防副提調蔡弘履爲承候來待矣批以酬應難矣昨有兼帶內局勉副之敎而以入來爲念姑不收還朝聞領相入闕云內局勉副置之
정조 18년 · 강
召見藥院三提調及下直閫帥于誠正閣藥院都提調洪樂性提調徐有防副提調蔡弘履
정조 18년 · 목
因藥院請診啓辭批以膈氣猶未夬降酬應甚爲難强而如今日風雪領相入來云當引見矣三提調入侍命醫官議藥前進降氣湯停止交感茶三貼使之製入
정조 18년 · 강
命偕老人年八十以上朝官偕老人年七十見漏於抄啓者更卽抄啓付職推漢城前判尹具庠
정조 18년 · 목
領議政洪樂性啓言今番偕老人抄啓加資仍付實職之擧蓋出於優老之典幷及婦女之德意也聞京兆抄啓時誤認傳敎辭意只抄未滿八十偕老人啓下而八十以上偕老人則初不入於抄啓中歲初雖已加資以其未經實職夫人帖不得成出云非但事面之斑駁甚非朝家廣慶之本意該堂擧行極爲疏忽推考警責八十以上偕老人更爲抄啓仍令銓曹卽爲依例擧行至於朝官年七十推恩人中偕老者亦多有未付實職者云此亦一體擧行之意請分付從之
정조 18년 · 강
命注書李弘達先汰後拿
정조 18년 · 목
領議政洪樂性啓言奏御文字何等嚴重而前後做錯非止一再其在懲後之道不可以生疏有所容恕請當該注書拿問處之敎以先汰後拿
정조 18년 · 강
命湖南常賑耗米作錢條以嶺南常賑太五千石換用
정조 18년 · 목
賑恤廳堂上鄭民始啓言湖南常賑米不足而有均廳耗米當爲作錢者嶺南常賑各穀則頗有裕以湖南所在均賑耗米二千五百石仍作常賑穀以嶺南常賑太五千石相換取用何如從之
정조 18년 · 강
重推判義禁洪檍拿處都事李元臣放送茂長縣定配罪人申禹相
정조 18년 · 목
政院啓言卽見義禁府草記則茂長縣定配罪人申禹相以承傳未下不得擧行爲辭而原傳旨則去十二月二十五日啓下該府卽爲承受則謂以傳旨未下尙不擧行事未前有萬萬驚駭原草記才已還給矣當該郞廳所當重勘而請該堂從重推考允之敎以郞廳拿處申禹相係是宥旨前事放送
정조 18년 · 목
二十日庭請達辭有誤書而普天不能照檢也
정조 18년 · 강
召見判府事金鍾秀于誠正閣封還前進箚本
정조 18년 · 목
先是金鍾秀進箚曰邦慶無疆縟儀已成聖孝有光臣民胥忭仍伏念洪樂信樂任樂倫陞資付職之命不料聖明之世乃有此擧措人心靡定世道寒心臣今臨發安敢不言嗚呼乙丙之逆振古所無劇賊子侄之得保首領亦云幸矣況如樂任凶謀名載丹書者乎臣恐從今以往一部明義錄將無可讀之地念之及此不覺體粟臣雖無狀豈不深認殿下仰慰慈心靡不用極之聖意而聖人事親以不違於理爲孝則以殿下之洞見義理頭腦何不念及於此事非所以爲聖人之孝而伏惟慈宮盛德以冀望殿下聖益聖之至情豈不以因慰悅而傷隄防爲憂悶耶伏願聖明淵然深思亟寢前旨焉至是鍾秀入侍奏曰伏聞園享時群下焦迫罔措之狀下情不勝萬萬驚慮矣江頭柢迎時非不知承候於轎前而歲前縣道疏歲初臨發箚俱未承批故惶悚不敢矣予曰以予心逢此歲不能自抑自除夕日當食而不能食當寢而不能寢尙今明發今又膈氣未降實難酬應而聞卿承候故不得已召接無以長語徐待春和日暖更當從容召接矣至於歲前疏已使筵臣有所往復而歲初箚雖未記其箚語而予豈無商量乎勿論如此如彼予心卿可諒之卿心予亦知之卿何多言鍾秀曰臣亦仰揣聖意初欲不爲末乃咨且而爲之到今賜批臣不敢仰請而宜有區處之道矣予曰然則當遣史官封還矣鍾秀曰臣方束裝還鄕之際伏聞藥院入診爲承候入來而當此靜攝之中豈敢拖長說話仰貽酬應而第臣有一言可達者昨夏事差毫謬千等聖敎臣今始覺悟聖孝之卓越聖學之高明莫非仁精義熟處臣尤不勝萬萬欽仰到今思之卽臣執拗之致不覺自歸於攻斥義理之科從兹以往不敢更提此事而臣若固守愚見則非但臣身之狼狽轉相詿誤必多有緣臣而狼狽者苟非有隅之事更不敢開口而如或更提此事則臣當作何如人也予曰以卿達見今始覺得亦云晚矣然則卿必備一文字以作巾衍之藏好矣鍾秀曰自今以往兹事更不欲煩諸文字矣至於文衡之在家薦剡罕有之例故初果咨且而旋因政院援例之啓卽爲呼薦矣臣與故相李性源被薦於李徽之黃景源徐命膺被薦於陽澤似是在家薦剡而資級又適循次然而文柄旣重則都堂之換單易次恐非重薦之意故臣之陳疏者此也予曰然則何不單薦乎鍾秀曰沈煥之素知其病文又無應拙副急之才第其懲討一事爲其樹立故果爲首薦而至於洪良浩之文學卽朝紳中第一故臣之幷擧出於惜人才之公心而此外亦有應拙副急之才而以其在外有難及時故不得擧論矣予曰文衡不但取其文才進退多士朝家之得人專係於文衡見今廷臣中多讀古人書者無出此右矣鍾秀曰聖敎誠然矣仍敎曰筵席有下敎箚則封還事遣史官傳諭
정조 18년 · 강
命文衡望今番勿用換單此後亦勿用倒薦載之故事
정조 18년 · 목
判府事金鍾秀啓言歲末臣之縣道疏文衡圈單事因承宣伏聞有待登筵下敎之敎矣文苑故事同點則循資之說文衡亦已自知其無的據云大抵前文衡之只薦人不參圈乃是從前絕罕之例也今若於前文衡薦而不圈之時創開換易薦次之規則是文柄不在於薦而在於圈也文苑格法最嚴臣所持難者此也請更加三思敎以其在重文柄之義卿言亦有所據此權卿當主之倒薦雖無例換次亦無例今番勿用換單此後亦勿倒薦事載之故事
정조 18년 · 강
召見監董堂上趙心泰于重熙堂
정조 18년 · 강
命華城役所都廳印信自禮曹受去都廳以下別監董及牌將員役等糧米以公穀會減本府判官金魯成策應都廳差下
정조 18년 · 목
監董堂上趙心泰啓言華城城址今番始役後都廳當仍留役所而文牒去來之際不可無憑信之跡請禮曹印信一顆受去從之又啓言都廳以下別監董及牌將員役等糧米非但自役所措備供億之爲難其在尊事面之道以公穀會減上下亶合體叚故仰達矣從之又啓言今此城役旣在本府則本府官員宜有主張之人請判官金魯成策應都廳差下使之眼同擧行從之
정조 18년 · 강
勘放時囚李弘達李東野朴行胤
정조 18년 · 목
義禁府啓言前假注書李弘達原情以爲莫重奏御文字連次錯誤惶恐震懍云請刑推得情敎以付過放送又啓言全州前判官李東野原情以爲羅州倉色吏與本府錢穀色吏金哲欽暗地符同羅州常賑穀回草成出兩件而現捉營門捉致哲欽嚴刑一次後仍爲發關本府使之加刑故依關辭嚴刑一次究問則符同作奸之狀一一承服取招牒報矣又使加刑而日限適値臘晦例不得擧行故始於今月初四日將爲訊推則哲欽兩次嚴刑之餘身病危重實難加刑又當歲首擧國同慶之時似不無從權闊狹之道故施威取服之後果以擧行樣報營矣其翌日自營門捉入本府刑吏以瞞報營門之意捧侤音嚴刑旣以瞞報聲罪替治刑吏則其在廉隅有不敢晏然在職移住私次三呈辭狀惶悚俟勘之際礪山等八邑免稅田畓追收租成册粘移兩報事係時急而旣未遞任之前京司粘移有不敢不爲成送故果爲成貼上送至於報營之狀則旣始辭狀固難如例故使公兄替行矣自營門三公兄又爲捉致各刑一次到此情勢轉益難安又呈辭狀至於啓聞之境莫非矣身愚迷顚錯之致云請刑推得情敎以不治而曰治殊欠以實之義況待上官之道乎除刑推以草記照律勘放如有功議區別減等又啓言高敞縣監朴行胤原情以爲本縣有內需司屬宮房屯稅自內需司或送宮監或送內官收捧以去旣有年所矣昨年十一月自澤陽府防奸私通直到屯稅所而內官徐完世來留一宿收稅以去故認以覲行之路兼爲收稅而迃路作行之罪不能摘發論報云請刑推得情敎以土稅收捧自有司差與導掌則中官時或下來替捧云者極爲可惑此一款査問內需司假稱捧稅設有謬例路文外迃路遍行而不能禁戢其罪自如除刑推議處又啓言李東野依律文功減一等杖七十收贖奪告身二等放送允之又啓言屯稅收捧自有導掌則徐完世乃以中官憑藉潭陽至路文迃路作行私自收稅而朴行胤身爲地方官任其行止旣不禁斷又不報營論其罪狀有難容貸以此照律杖一百收贖告身盡行追奪私罪敎以何足深責亦不可白故以公罪功減一等使之待城門開還官後勿從忽事嚴飭分付
정조 18년 · 강
命中官徐完世邊遠定配干囑各人令道伯分等嚴治
정조 18년 · 목
全羅監司李書九狀啓以爲罪人徐完世處先爲嚴問取招後現告人靈光李德中李廷臣等兩人捉致臣營竝嚴刑究詰則完世供以爲去年十月受由下來於潭陽本家而渠高祖墳山在於茂長地故欲爲省墓發送潭陽公兄私通於靈光茂長兩邑向往茂長之路到靈光地未及站所日已昏暮故止宿於路傍村家矣名不知主人漢言於渠曰妹夫李廷臣以山訟事見屈於茂長官方至掘移之境到茂長後善辭囑及於本官期於反訟故初則牢却矣厥漢百般懇乞達夜不已故矜憐其情境以觀勢轉囑之意言及而翌日發行時厥漢隨後而來及到李廷臣所居村前廷臣出來相見備陳山訟顚末曰此訟若得反案則當以錢兩備送於潭陽本家云而仍爲追到茂長邑內故渠見該邑承發求見李廷臣山圖則果爲持來故使承發招致吏房言及反訟之意則謂已處決今難變通云渠以善處之意言及而翌日發行時使渠奴子又招吏房更爲言托而歸云德中供以爲去年十月自場巿貿還家則有一公行來住渠家渠卽爲入見而渠妹夫李廷臣山訟冤屈之狀渠所慨恨故伊夜酬酢時試言曰旣是京來行次而向往茂長則如此之訟或可囑及反案乎云爾則答以吾與茂長官素不相識何以圖成云而屢次懇請終不許諾故翌曉發行時更爲發說隨到五里許而又不聽從故仍爲落後還家云廷臣供以爲渠父葬地在於茂長而與吳姓人相訟見落矣妻娚李德中送人於渠曰適有過去行次歷入止宿將向茂長故以山訟事有所言及矣果於邑界見一官行似是德中所托之行故遮截路上備說落訟之由仍請轉囑反案則不爲應諾故隨其馬後同往邑內而渠則不得入往其所住處故其作拏節次果未知得云德中廷臣等兩人嚴刑一次面質推問則同謀指告之狀綻露無餘完世之冒稱公行投宿村家已有受囑之跡而德中之達夜懇乞追到半程廷臣之要路面囑同往該縣可知其爛熳和應指嗾之說旣皆首實符同之跡亦自彰著照法痛繩在所不已李德中李廷臣與徐完世嚴囚營獄以俟覆啓稟處矣敎以係是宥旨前事而其在嚴內外之義不可歸之於未決定咸宥之科徐完世邊遠定配干囑各人令道伯分等嚴治事分付
정조 18년 · 강
命同僉樞加設十窠輪差老職
정조 18년 · 목
兵曹判書徐有防啓言今番推恩老人中文蔭武朝官前銜及有地處士人加資者竝當同僉樞備三望受點而原窠甚窄無以趁卽輪差事甚苟艱故仰達矣敎以同僉樞各限十窠加設輪回差除
정조 18년 · 강
遞吏曹參判沈煥之以丁範祖代之前望也
정조 18년 · 목
煥之聞有實故也政院以範祖方在罷散啓敎以敍用
정조 18년 · 목
以兪漢寧爲承旨李啓遠爲惠陵參奉金基正具世元金鼎鎭金克行任▣爲同知尹昹李彥光崔弘毅沈鏶曺允先爲僉知基正以下竝老職也
정조 18년 · 목
以李燁李顯福金命赫李鎭壁金得衍鄭宇璧黃策李廷老趙慶進禹弼昌尹光億李栭漢申偉白師夏李萬庥韓世垕李膺擧趙泰喆高益擎崔夢喦愼基慶權之彥崔▣黃㮋吳命久李尙琦宋楷姜世弼李泰漢金鼎濟爲同知曺命業金鼎國柳星鎭李之英金寅燮任希遠李萬運林冕浩鄭厚東李得祥趙來鎭韓光傳尹博基李遠培金樂行洪成浩李宅源閔垠申宅權李曾祜洪復浩韓光瑞洪進泳宋翊運徐衍修洪大猷鄭東獻閔有洙洪繼哲李文顯爲僉知燁以下竝老職也同知十望僉知十望首副末擬竝批下
정조 18년 · 강
命歲饌依例輸送於故相李宗城夫人家拿處北部都事金履恭
정조 18년 · 목
漢城府啓言今年歲首歲饌故領議政李宗城妻貞敬夫人沈氏自該部不爲報來見漏於別單中大臣夫人事體與他自別而該部之疏忽誠極駭然請當該部官令該府拿問處之歲饌令該曹依例題給允之
정조 18년 · 강
推北兵使崔景岳北評事嚴耆
정조 18년 · 목
承旨李晉秀啓言卽見北兵使崔景岳北評事嚴耆開巿狀啓則油痕狼藉原壯啓雖不得不捧入而莫重狀本有此欠精揆以事體誠甚未安請竝推考警責允之
정조 18년 · 목
義禁府啓言本府都事李元臣原情以爲申禹相定配承傳啓下之後該吏不告自下置簿於承傳册子而初不謄示故茫未聞知矣今伏承淑問之命溺職之罪益無所逃云請刑推得情敎以係是宥旨前事付過放送
정조 18년 · 강
召見大臣備堂于誠正閣
정조 18년 · 목
左議政金履素曰鰲恩君李敬一所後家廣尹時已追榮故加資之後更不追榮而自前如此之人或有本生家追榮之例而此是特恩武弁亦有如此人者故敢達矣予曰竝使之追榮也予又曰日前召接金判府而伊時以膈氣之未降有難酬應故不得長語而判府以爲再昨夏以後事差毫謬千等聖敎今始覺悟聖學之高明聖孝之卓越不勝欽仰而如此則生不如此則不得生非但臣身轉相註誤將不知至於何境此後則更不提及爲言予曰然則卿當著爲文字云爾則判府以爲兹事更不欲煩說故文字亦不得爲之云判府之言旣如此卿等可謂厚福自今以往可無註誤世人之慮豈不幸哉卿等不可不知故爲卿等誦之耳履素及右議政金憙曰爲世道將有無窮之慮金判府之如是仰達極爲多幸矣予曰伊日精神幾失常度未暇聞知故雖不得挽止庭請之擧過矣過矣履素等曰下情萬萬焦迫庭籲之擧烏可已也戶判沈頤之曰宗廟景慕宮舊牲匣何以爲之乎予曰姑爲奉置從當下敎矣兵判徐有防曰武科初試一事議于諸將臣則庭謁聖初試各設則擧子必多呼不之弊若次第設場則日子有促迫之患俱爲難便云矣予曰若除講只取兩技則何如壯勇大將金持默禁將李漢豊曰然則日子似無促迫之慮矣予曰武將多未登筵者兵判出與相議草記也予謂履素等曰趙鎭寬上言回啓欲問於卿等而處之姑未判付矣大抵趙曮以伊時銓長專爲樞紐而至於計贓一節尙屬餘事急於區處只憑前任道臣之言而處之初無遣御史行査之事矣贓汚一事未知果然否履素曰臣亦忝箕藩而其時文簿雖不詳考其所取怨專由於收債一節若以排朔等事觀之亦多善處之事矣行司直李文源曰臣與趙曮有世嫌而公言則不可以嫌不達矣臣在謫時略聞之減削諸般宂費收殺數多公債故取怨於道內而貪贓則不無稱冤之端矣予曰國有常憲遣御史詳査處之似好御史可合人卿等抄啓一二人可也
정조 18년 · 강
命泰安境內稅船護送時等節一依丁未定式施行敗船時安興所斤兩鎭將罷黜姑爲如例爲之以待處分道里分定立栍之鎭與邑不均之弊先爲釐正
정조 18년 · 목
左議政金履素啓言前因禁府啓目判付安興臭載之使該鎭將當之便否問于該道道帥臣矣卽見忠淸監司李亨元所報則以爲泰安境內稅船護送凡有五處而安興所斤分當所掌之界泰安獨當三處丁未狀聞變通泰安則減得强半兩鎭則比前倍加迎送難支之弊又如向日泰安之稅樣從今以後安興掌內或有敗船則明辨其用心不用心若是大洋險嶼暴雨獰風不容入力之地則僉使營門決杖如係孱海無風不勤用心者罷職則或可爲兩便之道而每以他境致敗歸罪鎭將事面苟艱泰安安興所斤護送地界一依丁未以前擧行云水使李潤謙以爲今番漕船致敗地方屬於泰安護送在於安興卽丁未變通後分掌處而土地人民旣非該鎭掌內分界里數不啻倍蓰則殘鎭之稱冤無怪而泰安之三轉護送已成痼弊年前旣因道啓筵稟定式有不敢容議云矣今此道帥臣之論報俱無的確從施者蓋省弊於邑則害歸於鎭省弊於鎭則害歸於邑終未有兩全俱便之方兩鎭分界今若革罷則護送專屬泰安而泰安之弊又將如丁未以前蓋丁未變通出於泰安之捄弊而今於七八年之間又爲兩鎭而還屬於泰安則非但有顚例之慮泰安之民獨不憫惻鎭將之用心不用心之間決杖罷職之隨時輕重朝廷自當有參量勘處之道不必定式懸註此後則兩鎭將罷黜姑勿依例爲之以待朝廷處分而護送一節依丁未定式施行似好故仰達矣予問右相之意金憙曰依丁未以前擧行則弊歸於泰安依丁未定式施行則弊歸於兩鎭於此於彼誠無兩便之道而今於七八年之間還屬泰安則恐有銷刻之嫌臣之愚見與左相所奏無異矣從之敎以道里之分定立栍而看護等節若以鎭不如邑或有不均之弊先從此弊使之釐正
정조 18년 · 강
園幸時不爲留都兩司執義崔重圭持平朴崙壽李羲甲司諫柳雲羽正言尹悌東洪受浩竝罷職仍飭弘文館留都亦申明舊制
정조 18년 · 목
左議政金履素啓言凡留都時隨駕外百官各守本司者昭載儀註今番留都百官摘奸時兩司諸臺俱在私次故捉囚掌吏屢次申飭則初則曰從前臺諫只可迎送元無守本司之例末乃曰皆有情勢不可留都云經宿行幸所重何如而只據謬例殆若占便者已極萬萬未安所謂情勢未知如何而參班則爲之留都則不可爲者亦未成說臣謂留都諸臺一竝罷職此後則使之依例留都恐不可已矣從之敎以弘文館亦然況溫幸時隨駕外留都載在故事三司一也亦爲申明舊制
정조 18년 · 강
命元朝陳賀時賞典中見漏人奉箋官金洛一添書於原傳敎
정조 18년 · 목
左議政金履素啓言元朝陳賀時差備官皆蒙常典而奉箋官禮曹正郞金洛一以下吏之不善擧行獨未免見漏云故仰達矣敎以原傳敎添書
정조 18년 · 강
命己卯名臣江寧都正祺賜諡
정조 18년 · 목
左議政金履素啓言昨年秋間因南原士人李可春上言有己卯名賢詩山君正淑賜諡之命而判付以嵩善諸宗臣皆已爲之不可一爲一否爲敎矣己卯名賢中三宗英卽嵩善正灇詩山君正淑江寧都正祺而嵩善正詩山君皆以子孫上言特蒙節惠之典而惟江寧都正以其後孫故相臣李昌誼兄弟每以干恩爲嫌一不陳籲故未及蒙一體之恩今則兩宗臣竝蒙賜諡江寧之獨爲見漏誠爲欠典臣意則一體擧行似好矣從之
정조 18년 · 강
重推掌樂提調李文源
정조 18년 · 목
左議政金履素啓言朝體所關不得不仰達矣昨日掌樂提調李文源習樂罷歸之路多有駭瞻之事傳說莫不驚怪筵席至嚴雖不得仰陳其實以崇品重宰有此駭擧於街路之上不可無警飭知改之道請姑先從重推考從之
정조 18년 · 강
命掌樂僉正洪喜榮主簿柳範休他司相換
정조 18년 · 목
掌樂提調李文源啓言本院今方習樂而僉正洪喜榮病未出仕主簿柳範休在鄕未來請竝他司相換從之
정조 18년 · 강
重推修撰宋翼孝
정조 18년 · 목
承旨李晉秀啓言入直玉堂之隨參賓對自是法例而修撰宋翼孝旣在禁直謂有身病不爲入參事體未安請從重推考從之
정조 18년 · 강
疏放咸鏡道定配罪人
정조 18년 · 목
義禁府啓言本府所管咸鏡道定配罪人放未放秩竝依啓聞施行而他餘罪人請令刑曹稟處允之敎以慶源李基慶放送德源兪漢紀減等○刑曹啓言本曹所管咸鏡道定配罪人放未放竝依啓聞施行而稟秩中安邊徐希輔洪原李光澤高原李言玉永興朴昌穆文川吳德亨明川李敬純俱係科場用情竝爲仍配洪原朴宗臣安邊吳龍祥等或罪不深重或同罪已放竝放送未放秩中洪原鄭八龍德源李圭普高原李厚玄李儒烈利城申漢基富寧李再玉文川曹有宗洪原安瑢北靑尹宅履文川廉恥行北靑申京魯德源金百礪利城安義宅文川朴泰俠端川丁起敦洪原丁大振德源金廷弼利城周宗云端川高廷太高原方太來洪原鄭致命利城金時鳴安邊朴尙信全龜奉明川羅廷佑等所坐雖係不輕似此罪犯他道已皆蒙宥則恐不可異同竝卽放送之意請分付道臣從之敎以北靑金昌信明川林福才吉州徐敬一洪原全泰禧鄭潝端川李弘根明川車大興慶興金啓煥北靑金東漢僧品珍永興吳守大會寧後種三水朴順大穩城申俊萬竝放送三水千道文明川李得春初欲仍置更思値今大霈與同罪李貴仲放送而嚴飭捕將更不知戢卽爲草記加倍處置事分付慶興朴宗英律名殊常無以決處前此以似此䵝䵢罪目俾勿輕書配案有所飭敎則所犯何如如是爲目乎詳考文案如果䵝䵢放送後草記又啓言取考文案則朴宗英以京兆退吏冒稱潘南朴哥披髮奔哭於故判書朴祐源之家謂其所生狂叫作亂者事關倫常昨年十二月定配而今此罪犯若是明的有難循例放送請姑爲仍置允之
정조 18년 · 강
特放穩城府定配罪人申龜顯旋命原傳敎不爲頒布
정조 18년 · 목
因咸鏡監司金華鎭本道定配罪人放未放秩狀啓有是命○玉堂陳箚秋曹三堂聯疏請收還命原傳敎不爲頒布箚疏以不爲入啓書出朝紙
정조 18년 · 강
芸館進活印經書監董諸臣以下施賞有差
정조 18년 · 목
敎曰四書三經活印告完而此本活印國朝三有之擧也監董閣臣檢校直閣徐榮輔熟馬一匹面給校理李祉永二百十二日加資直講吳鼎源四十五日陞敍校正官兼檢書柳得恭外閣校理柳英喆各二百七十四日竝陞品職調用判校金洪運二百四十五日佐郞李果一百九十八日竝陞敍補字官寫字官畵員唱準員役工匠等令該曹參考前例分等施賞其中最效勞唱準一人帖加成給太宗朝癸未以經筵古註詩書左傳爲本命李稷等鑄十萬字是爲癸未字世宗朝庚子命李藏等改鑄是爲庚子字甲寅以庚子字纖密出經筵所藏孝順事實爲善陰騭等書爲字本命金墩等鑄二十餘萬字是爲甲寅字集其大成行三百有餘年歲久寢刓矣英宗朝予在春邸以甲寅字爲本使芸閣鑄十五萬字藏之是爲壬辰字卽經書正文等書印本也卽位之元年復以甲寅字本鑄十五萬字于關西藏于內閣是爲丁酉字卽八子百選等書印本而今又印經書
정조 18년 · 강
命寫字官李命藝差永付司果有闕之代洪慶運待三年後亦爲還付
정조 18년 · 목
承文院啓言本院寫字官永付司果洪聖恩今方有頉此是賞典差下之窠自當減省而旣係四十元額之內減此一窠則未滿元額其子洪慶運之永付祿亦爲賞典之窠待三年後還付間何以爲之敎以洪聖恩之代藝與勞李命藝爲最命藝付永付洪慶運亦爲還付永付可也
정조 18년 · 강
命內侍金性彥削名逐鄕
정조 18년 · 목
義禁府啓言依朴行胤原情公事判付關問于內需司則回牒以爲內侍金性彥己酉年以其奴名買得高敞導掌於申光協處己酉庚戌使其奴收稅辛亥徐完世下去壬子李永老下去癸丑徐完世又下去收稅的實云矣敎以金性彥削名逐鄕事分付內侍府
정조 18년 · 강
命昨政老職人皆令今日謝恩以爲群老次次付實職之地此後老人肅拜不拘無時應付實職者量宜加設口傳擧行知事數窠亦爲作闕文蔭武應爲人一體擬入
정조 18년 · 목
敎曰鄕居老人之壽資者爲其實職與追榮率子孫滞京者有之云旣聞之後不可遲久昨日政實職人皆令今日謝恩以爲群老次次付實職之地此後老人肅拜不拘無時爲之事分付應付實職者今日內量宜加設一竝擬入以口傳政擧行知事中數窠亦爲作窠文蔭武應爲人一體口傳擬入事亦爲分付
정조 18년 · 목
因履恭囚單敎以付過放送
정조 18년 · 강
命謁聖與慶科武科初試依先朝丁亥年例合設謁聖初試取二百人殿試一款取考丁亥近例草記
정조 18년 · 목
兵曹啓言今番慶科及謁聖武科初試同日設場時相妨與否依筵敎更爲面商於壯勇大將金持默禁衛大將李漢豊仍又往復於御營大將李敬懋則諸將臣皆以爲武科初試畢試遲速惟在科規中各技多少而今此初會試之間日子催迫似難周旋之中兩科初試同時竝設擧子輩呼不紛沓之弊勢所必至庭試初試依前定日設行謁聖初試差退二三日開場則彼此往來先後應試似無呼不之弊而謁聖科規如無講書騎蒭等技則庶可出榜於會試之前矣大體分四所竝試之際特軫擧子輩奔走掣礙之端捧單之初預先榜諭後庭試初試中合取庭謁聖額數則擧子輩亦似無抑菀之歎云矣臣亦別無他見何以爲之乎敎以式年則規矩自別慶科初試難以合取雖有分四所之例而謁聖與慶科初試例多合設雖以近例之所覩記者言之先朝丁亥謁聖時慶科初試亦爲合設矣今番依此例爲之若此則不可不加數謁聖初試以二百人爲之五百初試之分屬兩日殿試一款取考丁亥近例草記
정조 18년 · 강
遞都總管邊得讓鄭昌順李源知敦寧李穦
정조 18년 · 목
敎曰都總管邊得讓鄭昌順李源許遞令該曹口傳以老人中應爲而未經者擬入知敦寧許遞亦令以口傳差出
정조 18년 · 강
以吳著徐命瑞洪偉浩申師顯洪應辰申㬚趙雲慶李根齡爲知事洪應辰徐命瑞愼基慶爲都總管申匡堯趙武範宋準明蔡百休柳鼎周林仁浩金道潤尹休文洪絲浩朴師說金箕衡安宗裕鄭赫臣李馥遠姜翰金晉鐸李昌燮鄭宅臣李煒金明著李彥藎兪漢章李熻李熙輔金熙李壽萬羅允祿元榗金宗洞金宗煜李長春安復和洪允健林慶春姜得瑜爲同知李趾漢韓德樹申睍朴師俊李攀龍韓佐圭具壽民閔愿申熀李世聞金宗德柳宗春吳廷佐申斗七金元基金命行洪仁基李燁李斌南慶龍尹德雨金致說朴來祖李衡源爲僉知知事四望二望首副末擬竝批下同知十二望十一望首副末擬及一望首副知擬竝批下僉八望首副末擬竝批下○吳著以下竝前望也以盧允中孟儒龍邊得龍孫錫謨黃麟采鄭兼濟金學洙金澤珉鄭珒洪命馥車大修車鳳轅金仁壽康宙姜胤祚李國恒姜載遇朴泰鳳丘泰垕李鎭邦李英榦慶來運金震起李得春爲同知白仁煥金德元金漢宗鄭衡臣朴東煥馬之徽白尙絢金光鉉石宗克洪允五李勉金尙礪韓奎爀崔必濟韓光湜韓宗鎬韓芷崔宅華朴象光朴聖基鄭德華李啓文金在潤鄭鉉鄭濂尹光重丁彙泰李春慶吳泰奎朴守澤李再郁盧重彬爲僉知同知十望七望首副末擬竝批下僉知十一望十望首副末擬及一望首末擬竝批下○允中以下竝前望也
정조 18년 · 강
遞總管洪應辰徐命瑞愼基慶以安鼎大申匡堯趙武範代之竝前望也
정조 18년 · 강
大提學洪良浩陳疏賜例批
정조 18년 · 목
疏略曰臣職是匪分義在必辭先暴人器之不稱繼陳格例之異常伏奉批旨曲賜諭解特命換單促令進身臣於是不敢更引矣卽伏見主薦大臣擧條頒下者以換易薦次有非嚴格法之意始旣疏陳今又筵奏凡官職差擬皆循資階而向者圈望失序考諸故事未見明證故臣於前疏只據常例而言之今大臣以爲換序則文柄不在薦而在圈臣是薦中人也何敢自遂己見而質言其當否乎臣誠不勝瞿然乞解見叨之職以重文柄
정조 18년 · 강
關西道帥臣以江界十鎭邊將治績考察別單馳啓命高山里前僉使李秉道本道四品守令待窠直擬楸坡前萬戶李毅和守令待窠直擬神光前僉使李海範令道臣拿致嚴棍其餘邊將中可以處置者令兵曹回啓
정조 18년 · 목
該監司李秉模狀啓以爲江界十鎭邊將治績更加考察手自繕寫別單開錄○別單上土僉使梁垸姑未到防前僉使金光澤年老且昏無善可稱而間多迷醉大失體貌今雖遞歸民不惜去滿浦僉使李羲星能有執守不之撓奪民頗畏憚知有邊禁積年臥還竭力準捧雖有久病亦不妨務高山里僉使元永冑姑未到防前僉使李秉道公廨一新修改還弊逐年釐正軍卒則備給戎裝廩料則均分貧戶隣境皆稱罕有之鎭績神光僉使鄭尙愚到防屬耳一境想望前僉使李海範家貧廩薄志闊才疏給代之米未免犯朔臨歸之際事多見侮楸坡萬戶洪樂游姑未到防前萬戶李毅和守法奉公無一貽弊給代則排朔節用捧還則平斛精品鎭民晏如多有還集伐登萬戶李弘澤鎭最無弊民亦稍饒而出自久勤不能彈壓昨冬捧糴時鎭校輩稱以倉費欲爲加徵旋卽發覺未及遂計雖非自犯罪在矇然平南萬戶李馨秀不求小譽惟務實政春勸早播秋勸早穫民不失農戶以日增可謂知其所本至於蠲恤之政有不足論列從浦萬戶尹範益到防以來一心撫摩鎭屬之無料者捐薄廩與同甘苦蔘戶之虛名者給雇價俾免白徵民斂一款已於給代之前一竝除減夞怪萬戶李謙會姑未到防前萬戶具命德別無民弊亦有惠政而耽於酒色不顧疵謗如干治績爲其所掩馬馬海權管鄭履綏姑未到防前權管姜彙喆鎭況所出一不附已朝夕糧饌亦皆自辦原料則分給土卒俾補農糧鎭舍則竭力改建不煩民力年前十餘戶恰過五十餘戶○該兵使柳孝源狀啓以爲道內江界境邊將治績考察則滿浦僉使李羲星新戶則撫䘏奠接軍校則施賞激勸誠勤之治久而靡懈伐登萬戶李弘澤倉奸未卽摘發給代逐朔那移事多襲謬難責振刷平南萬戶李馨秀蠲減應役殘民有安堵之歡備給戎裝貧卒無逢點之艱隨事矯弊民卒咸頌從浦萬戶尹範益民譽精糴饑頌賙恤誠心撫摩一鎭晏如神光僉使鄭尙愚到防屬耳能否未著○敎曰觀此道帥臣狀啓及別單飭敎之下皆能修擧而修擧者皆是有地處武弁極爲可嘉其中高山里前僉使李秉道皆稱罕有之鎭績尤爲可尙此等人拔例收用可勸來後本道四品守令待窠直擬其次楸坡前萬戶李毅和守令亦令待窠直擬不治中具命德之耽於酒色云云萬萬可駭夞怪殘鎭所爲若此況不知面飭之嚴畏則他尙何論所當嚴治而才過赦令姑此參酌李海範之不知國恩惟思見侮亦甚可駭令道臣拿致嚴棍其餘邊將中可以處置者令兵曹回啓事分付以此傳敎回諭于道帥臣
정조 18년 · 강
重推平安兵使柳孝源
정조 18년 · 목
承旨李晉秀啓言卽見平安兵使柳孝源江界境邊將治績考察啓本則非啓本非別單大違格例事甚未安原啓本雖不得不捧入該帥臣請從重推考允之
정조 18년 · 강
判府事金鍾秀陳疏
정조 18년 · 목
疏略曰臣昨登前席仰瞻聖慕不匱玉候未平臣感歎憂念惟上煩酬應是懼寸臆未吐下懷耿耿噫閟宮動駕時廷臣擧措雖似由於誠切回天事要及時倉卒之頃不遑周思之致終未勉有多少做錯而臣何敢追提索言以重攪宸聽也哉惟是朝報中寫事失實容有釐正之道者臣不敢不言賓廳達辭中大臣親負一句是何言也藉令眞有是事尙不合拈出而誇張之況臣於朝房適逢躬覩伊時事狀者矣斥而遠之聖德如天則今安敢於事屬過境之後餙詐罔上惟意所欲耶倘以事難追提因仍置之則八方聽聞百世議論其將謂何伏願聖明亟命就朝報中刪去此一句以尊國體以解民惑焉
정조 18년 · 강
御春塘臺行內禁衛春等試射命居首李儒秀直赴殿試其次入格人施賞有差仍命停擧人蕩滌
정조 18년 · 목
額外內禁衛閑良李儒秀鐵箭一矢一百四十一步二矢一百三十九步三矢一百三十七步騎蒭三中出身金憲柱鐵箭一矢一百三十七步二矢一百四十步三矢一百三十五步騎蒭一中金植鐵箭一矢一百三十六步二矢一百三十步三矢一百三十五步敎曰內禁衛春等試射例取三人而大比當前鐵箭射技亦皆將進當有弦韋之擧居首閑良李儒秀依定式直赴殿試出身金憲柱金植鐵箭三矢俱過百三十步令兵判從後更試其中過百四十步者草記除職閑良姜敬煥申德縣皆踰百三十步特幷直赴會試騎蒭三中閑良許溶李忠運各內下筒箇一部賜給前此未踰百步之類今番幾皆踰百數十步雖有未踰之數人亦近於防牌停擧一倂蕩滌皆令許赴慶科○敎曰六兩百步柳葉箭一巡別爲試取時內禁衛閑良李吉會柳葉箭居首直赴會試○予謂諸承旨曰日前筵席奏語始尋自生之路又活許多之人故頗以爲幸今忽又有此擧可謂求其說而不得設有關於天經地義之安危呼吸者苟有一分秉彝之心何忍追提於神氣稍定之時況言語與文字自別進身於前席也猶或以無隱之義有所開口則容有一分可恕伊日使諸臣焦迫罔措非諸臣之過卽予之咎今乃容易筆之於書肆然投呈況其疏中句語之如斥而遠之聖德如天等語一味贊揚者其爲羞辱不啻若浼非不欲亟加處分而從前大於此之事尙多隱忍故今亦以全保之意姑且涵宥而請負之說領府領相交口迭發領相則至於進前執袂之狀雖於其時精神迷昧之中猶且依俙記憶則疏中下語有若專指一大臣者然如許不敢聞不忍言之說敢欲追提者甘聽何人無根之說而有此云云乎至於詣閤遠語追問於諸臣則悤遽之時大臣無暇把筆使一提學及諸閣僚替構直爲正書急急入徹云則無論領相領府請負者非製達者尤不難知借令大臣親撰至欲親負書於正草則又何近似於飾詐乎飾詐固重罪罔上尤何等死罪之死罪則雖於庶僚不可以依俙臆料勒加構誣況大官乎況僚相諸人乎又況本事之不忍追提者乎然則非罔上而曰罔上此乃罔上其罪卽死罪也其人卽大官也以大官向大官犯此擧反律島敢辭也疏本封還之常例非所可論旣命封置啓板如欲推去則言送畿營自外還送更勿入稟
정조 18년 · 강
命南兵營親騎衛都試沒技人中折衝出身等賞典一體許施
정조 18년 · 목
兵曹判書徐有防啓言昨冬因南兵使許任啓本親騎衛都試時以沒技之太濫自臣曺覆啓至請勿施而判付中有一竝直赴之命矣其中沒技折衝沈泰蕃例願加資出身金麗彬例付自辟窠邊將云矣閑良沒技旣蒙特恩則折衝及出身沒技似當入於一體許施之中矣從之
정조 18년 · 강
重推全羅監司李書九忠淸監司李亨元仍飭守令之犯手國穀者惕念査究期於摘發
정조 18년 · 목
備邊司啓言頃因傳敎稱以賑資容手於國穀守令不爲皂白委折査問兩湖道臣處矣卽見全羅監司李書九所報則以爲道內若而邑尤甚處昨夏繡啓已爲現發外此各邑非不另加廉察而事端未著不能摘發査問之下不勝惶凜云忠淸監司李亨元所報則以爲昨年賑穀或爲移轉或爲換錄未免邑邑傾庫僅僅塗抺畢糴之後留庫實數計數摘奸守宰設有着手之意便同無糆之不托公賑穀物旣皆會減尤無可論私賑與救急邑救濟之需亦有所拮據者雖欲憑藉無憑可販査問之下末由摘發云向來嶺南道臣所被嚴敎萬萬惶悚而至有兩湖道臣處査問草記之命則其在奉行之道固當十分爬櫛期於査得而今此兩道臣或曰另加廉察事端未著或曰杳問之下末由摘發其所擧行不免彌縫之歸前頭若有現發之事兩道道臣難免重勘姑先從重推考更以惕念査究期於摘發之意請分付允之
정조 18년 · 강
命全羅監司李書九越俸七等古阜興德兩倅罷黜狀啓還下送
정조 18년 · 목
該道伯以罪人徐完世往迴時迃路諸邑査實馳啓仍請古阜郡守洪元燮興德縣監趙華鎭爲先罷黜敎曰古阜興德比之高敞不無輕重高敞倅以鄕弁付之實恕之科者異於渠之首犯也然稍重者旣用公罪稍輕者宜有區別兩邑不過過去沿路則近來路文之不察亦非獨兩倅之罪以此以彼道伯若能隨處奉法豈有是也此狀啓還下送當該道臣爲先越俸七等此意回諭勿出朝報
정조 18년 · 강
命圖踏宮條罪人柳完得卽其宮土爲庄奴
정조 18년 · 목
捕廳啓言宮條作奸逃躱罪人柳完得臣廳今始捉得嚴刑爲奴次押領下送該道敎以係是宥旨前事不可循例下送卿其各別嚴棍卽其宮土爲庄奴事分付
정조 18년 · 강
三大臣聯箚賜批原箚封還
정조 18년 · 목
箚略曰云云批以筵敎似已聞知此不更煩仍命遣史官傳諭
정조 18년 · 강
命以來月初九日親行景慕宮春享大祭
정조 18년 · 강
重推鍾城府使李義駿仍命北伯狀啓還下送
정조 18년 · 목
咸鏡監司金華鎭以該府使李義駿守令邊將薦擧單子不爲擧行啓敎以私義何義鍾城府使李義駿從重推考狀啓還下送使之捧啓
정조 18년 · 강
以尹行元爲禮曹參議
정조 18년 · 목
因禮曹坐不坐單子敎曰參議之代政院尙未提稟何也前望單子入之
정조 18년 · 강
命兵曹慶科及謁聖武科殿試同日爲之而文武直赴武初試區別分屬問議于在京時原任大臣令文衡及曾經文任獻議後草記
정조 18년 · 목
該曹啓言慶科及謁聖武科初試之分屬兩日殿試一款取考丁亥近例草記事命下矣臣取考丁亥謄錄則丁亥秋藏種受繭後慶科以庭試兼行於謁聖而武科初試定於九月初二日殿試定於九月十八日矣初試前期八月二十六日自禮曹以謁聖及藏種受繭慶科庭試武科春塘臺親臨殿試載銯而元無兩日分属之事矣敎以前例如此云則殿試當同日爲之然則同慶之時許多文武直赴之類何以區處乎若勿用前例分日爲之則武初試五百亦何以區別分属乎發遣郞官問議于在京時原任大臣伋令文衡及曾絰文任武將諸臣獻議後論理草記
정조 18년 · 강
命以初三日行永禧殿酌獻禮
정조 18년 · 강
江華留守尹師國上疏辭職賜批許遞
정조 18년 · 목
以徐有沂爲執義李錫夏爲司諫姜儐尹行喆爲持平愼性眞南履翼爲正言李命瑀爲金川郡守李學淵洪圭輔張貴彬白任大洪錫基爲同知丁文壽安昭金曦金聖彙申▣徐命寀魚成鱗李煥金載東金世豊李春苾吳益恒康潤韓聖謨姜德鳳楊宗瀗崔之宗金聖彬韓德良鄭忠燁爲僉知同知三望中一望僉知七望首副末擬幷批下老職也
정조 18년 · 목
以金東鎰金涑高時淵李寧濟申楫鄭彭齡鄭昌仁孫聖寬孫景祚爲同知金興起林重彬金德重崔德徵李華躋韓時佐金時焵金潤國尹商華金源朴文彩李晩恒爲僉知同知三望僉知六望中三望首副末擬竝批下老職也
정조 18년 · 강
疏放各道徒配罪人中同罪未放者
정조 18년 · 목
刑曹啓言依黃海道放未放啓本判付取考諸道配案詳細考閱則長連金邦直免山李柱寰三和邊世容蔚山白師道光陽金緯鎭長興李師連興陽李宗成俱是武斷鄕曲罪而與已蒙放洪川鄭誠煥洪原安瑢同罪山淸金三贊价川張貴孫誣告殺獄罪而與已蒙放長興金成玉長城金光來沔川都尙成同罪永興任希衡定平金萬衡招引良人賣人爲妻罪而與已蒙放泰川金喜奉同罪長城朴光祿价川曺俊甲構誣土主罪而與已蒙放熙川李祥雲北靑金東漢求禮金宗漢龍安崔宗宅同罪熙川婢者斤分潛奸班奴後種罪而奸夫後種流配會寧已爲蒙宥安岳具華叔侵辱官長罪而與已蒙放長連鄭濂等同罪其所疏放之典恐不宜異同竝卽放送之意分付各該道臣光陽吳彥遂三水李相源機張金元恒卽御寶僞造干連罪而與已蒙放永柔林大壽同罪靈山金夢實熊川趙榮禁彥卽印信僞造罪而與已蒙放孟山李君澤同罪此等罪人雖曰同罪而未放渠輩所犯俱係深重與尋常編配有異則不可以因特敎放釋者比而同之平昌金琚金川李德光俱以泗川克軍罪人李集勳徒黨執促下吏私施酷刑作拏試所隨從罪同時徒配李德光則海西啓本先爲入來旣已蒙放而伊後湖南啓本判付中有事關科場者依他道例勿論之命故金琚則頃因關東啓本果以罪犯場屋移錄勿限年秩之意草記蒙允矣此雖與首犯之李集勳稍有間焉亦不敢以判付前蒙放之李德光援以爲例以上諸罪人請幷爲仍置允之敎以光陽吳彥遂等一體放送
정조 18년 · 강
開折全羅兵使李壽鵬去癸丑秋冬等邊將殿最
정조 18년 · 목
笠巖山城別將張胤福擾民招䛬誠勤可貴中
정조 18년 · 강
命注書薦當日爲之待完薦口傳差出仍命前注書李海淸及越薦未除人沈象奎徐有榘出六區處
정조 18년 · 목
敎曰翰注之乏人莫如近日翰林則勢將姑待新榜注書薦爲先今日爲之待完薦令該曹口傳差出而堂后故事若有先進則雖有特敎例不得越付前注書李海淸令該曹依例出六區處事分付又敎曰注薦人已越薦未及除拜中在外徐有榘及遭故人沈象奎令該曹出六區處
정조 18년 · 강
以鄭文始爲注書文始李垿新薦也
정조 18년 · 강
持平尹行喆請掌令李益恢出仕從之
정조 18년 · 목
行喆啓言掌今李益恢以臣之女壻執義崔重圭見帶亞憲揆以公格在下當遞引嫌而退執義旣已罷職在下當遞姑無可論請掌令李益恢出仕批以依啓
정조 18년 · 강
兵曹以關西道帥臣別單中江界十鎭邊將治積回啓命伐登萬戶李弘澤更觀前頭果難堪任嚴棍狀罷事分付道臣
정조 18년 · 목
該曹啓言高山里前僉使李秉道楸坡前萬戶李毅和諸鎭中治積最爲顯著已蒙守令差除之特恩臣不敢更爲論列而滿浦僉使李義星平南萬戶李馨秀從浦萬戶尹範益馬馬海前權管姜彙喆等道帥臣或稱流民還集或稱鎭率安堵其竭誠奉公可以推知而與李秉道李毅和之首褒有間則臣不敢如例請賞神光僉使鄭尙愚到防屬耳一境相望爲目今姑置之上土前僉使金光澤年老且昏醉失體貌爲目旣已遞歸不必深究神光前僉使李海範以給代犯朔事多見侮爲目夞怪前萬戶具命德以耽於酒色不顧疵謗爲目當自臣曺別樣請勘而處分已下亦不敢更爲論列至於伐登萬戶李弘澤則道帥臣別單皆以捧糴加徵未卽摘發爲言此等昏謬違法之鎭將不可置之於邊塞之任爲先罷黜其罪狀請令該府拿問處之從之敎以伐登萬戶李弘澤則聞是禁族積仕且其治績亦異於全不成樣矧今九鎭極擇渠雖欲放意肥已決不敢爲當令道臣嚴棍而捉來捉往之除徒爲弊端更觀前頭果難堪任卽爲嚴棍後狀罷事分付道臣
정조 18년 · 강
推全羅兵使李壽鵬
정조 18년 · 목
兵曹啓言卽見全羅兵使李壽鵬褒貶啓本則笠巖別將張胤福以擾民招謗爲目宜置下考而置諸中考請該兵使推考警責該別將以下考施行允之
정조 18년 · 강
飭五部過期未婚者題給婚需斯速過行
정조 18년 · 목
漢城府啓言過期未婚之類分付各部搜訪報來故別單書入○別單中部良人金鼎鐵年三十七李昌福年三十東部故琅玶君煇孫女年二十一幼學李鳳鳴年二十五良人崔成大年三十三待年軍趙星明年三十獨女李召史年二十五良人李弼恒年三十四西部待年軍劉奉良年三十良人李再蕃年二十五幼學柳偗女年二十一南部良人趙國鎭年三十二朴文得年三十四李得春年三十二李七福年三十三業武李奉年三十二良人崔福得年三十二陳福老味年三十幼學姜明陏年三十五良人吳守江女年二十六閑良姜濟康年三十三待年軍姜弼興年三十一獨女李召史年二十五金召史年二十六閑良咸泰逸年二十五幼學李敍羽年二十六李喜謙年二十五已上二十七人內男十九人女八人○敎曰分付該廳依例題給嚴飭各部斯速過行
정조 18년 · 강
判下秋曹殺獄回啓命嶺南囚推金己用勘以次律安命靜施以邂逅之律湖南囚推金相彥嚴訊取服
정조 18년 · 목
刑曹啓言長鬐殺獄罪人金己用獄事則細究原案參以詞證緊莫如腎囊而初無一點傷痕歇莫如膝腿而不過數處灸痕前後三檢如印一板以屍親必報之心當檢場納招之時其所構捏何所不至而自初所告不過曰拳搗而已所謂拳搗之跡亦無指的之處至於面內翌日之行病中勿告之托尤可見被傷之全不緊重三年牢囚一味訊推道啓中及履思量終涉疑晦云者不無意見而殺獄體重請上裁梁山殺獄罪人安命靜獄事則腎囊卽要害速死之處而再次被踼看證皆正犯切緊之間而一辭直陳柳葉樣之血癊木瓜大之浮高兩檢相符三日致命則實因之分明詞證之眞的無加於此案檢官跋辭道臣結語皆以曾有雇工之名亦非必殺之心謂有一分可原之端而此亦有不然者死者之於正犯均稱幼學又有戚分而特因貧不資生暫時依接則亦豈可以雇主雇奴論哉以情則雖非故殺以法則難逭償命請罪人安命靜依前訊推期於得情敎以長鬐金己用則殺死非出於搗則己用不可償命而死者之死卽渠死依道啓曹讞勘以次律梁山安命靜則推官報辭事情切近疑輕之典捨此獄何用儀淡世大之中無論乎勢之孰緊孰歇皆是可原之人此獄蔽一言曰亦可原也依道狀邑牒施以邂逅之律事分付又啓言泰仁殺獄罪人金相彥獄事則威脅平民酷施周牢水腫雖曰素病杖瘡的是實因穿窬無可執之跡殺越有已成之案到今獄老易奸而情跡去益難掩屢査易眩而證招別無可疑無問日限之遠近其爲致命則一也此而倖免則實關後弊請嚴訊得情期於取服敎以雖是辜限之外致斃根因由於杖瘡則由渠之律有難輕議低昂依回啓施行
정조 18년 · 강
司直鄭民始上疏賜批
정조 18년 · 목
疏略曰伏聞判府事臣金鍾秀疏論向日達辭庭請之事而語意深緊或曰多有做錯或曰飾詐罔上聲罪諸臣無復餘地云雖其詆斥似在於諸大臣而達辭之草臣之所構成也庭請之議臣之所參聞也苟以爲罪臣實爲首惝怳危懍不知措躬之所而繼以爲相臣慨然也假使伊日諸臣眞有錯誤之事此實出於煎迫蒼黃之致仁人君子所當諒其時而恕其情不當隨其後而强議其得失有若越人之相視也伏況此月未盡聖慕無窮天和之欠寧猶未復常度抑何心忍提不忍更提之事以攪擾我聖心哉誠莫曉其所以也臣亦何忍復提以煩宸聽而第飾詐罔上乃人臣之極罪果有此事宜伏鈇鉞之誅不然亦何可冒受構誣之言晏然而不自卞乎臣等雖甚愚迷亦豈不知閟宮展拜卽天理人情之所當然而第伏念園所展謁時焦灼罔措之事至今追惟心神震越回鑾曾未數日展拜又有成命以我聖上出天之孝靡逮之慟又當是日瞻依閟宮撫時增懷一倍如新將又有前日焦灼罔措之擧當此時保護爲重情禮爲輕大臣閣臣相率求對未蒙召接遂不得不冒萬死仰請慈宮之挽回而先言前日煼灼之狀以冀是日勉抑之道故寫出事實其說覼縷而兩大臣之迭相請負尤可見其萬萬罔措之意苟有益於保護之方爲臣子者仰請親負道理當然有何駭聽聞虧國體不可筆之書者乎且此言初非爲大臣誇張不過說道伊時光景而已非其實而粧撰謂之飾詐無其事而虛張謂之罔上而此事實狀衆目所睹則忽加以構捏之言驅人於罔測之科言之雖甚容易當者不亦冤悶乎至於庭請做錯之言尤有所未可知者蓋於是日達辭纔徹鑾輿已戒一時展拜群下猶以爲悶迫先期祗詣明發疚懷則症候之添加玉候之受損如何群情轉急計無所出乃以達辭之意相與庭籲幸賴慈覆之德僅得迫暮而輦回在庭諸臣莫不轉憂爲歡而相臣之言獨乃如此謂此事不當張大而咸簉乎謂庭臣不當仰請於慈宮乎適値是年是月聖上之心卽慈宮之心慈宮之心卽聖上之心寬譬我聖心惟我慈宮慰勉我聖心亦惟我慈宮以勉回聖心之意仰請於慈宮律之以義理揆之以事面反復思量終未見其不可豈臣之知識愚昧不及大方之見而然乎又其疏有曰不敢索言則必多有可言而不盡言者其意不但曰做錯而已亦豈不悚蹙之甚乎噫此相臣厚受恩造其所愛戴保護之心宜不後於諸人今番事後意者相臣必咎責臣等以忱誠淺薄未能卽地回天則將無辭自解只切愧悚之心矣今其疏語不啻相反不念聖心之貽戚不顧事實之如何惟意臆說自歸虛謊噫事君盡禮人以爲謟右或有之而今則不但曰謟而已盛氣詆排勒加題目或置之有無之間或歸之是非之中全無惻恒煎迫底意臣等冤悶猶屬餘事相臣自謂讀古書識道理而其言如此此下二十字刮下天下之事固有出於常情之外者而亦不料此相臣之有此言此臣所以重爲之慨然也臣旣遭大僚之疏斥而至被人臣不忍聞之罪名則何敢諉其原疏之推去而一日自安乎來自山城晩始得聞震凜之極略控危懇伏乞聖明亟降威罰以快物議以靖私分批以日前金判府疏看之未半殊甚駭惑特垂終始之惠使承宣謄送筵敎俾開自贖之路旋聞急足推還更不掛提矣卿以撰進達語之人有此自引之章非不知亦卽封還而此非如是之事當有別下傳敎矣製之者卿而請之者諸大臣也況箚辭只及大臣乎卿其勿辭從速行公
정조 18년 · 강
命判府事金鍾秀削奪官爵放歸田里
정조 18년 · 목
敎曰此大臣曲保而全活者屢矣豈特爲此大臣地而已日前上來登筵也以向來擧措大加咎悔訟旣往之無妄矢方來之靡他予謂以卿之今日覺夢非徒自活可以活衆云爾忽於翌夕別呈一疏觀其疏語決非常理之可推彝性之所及爲今日臣子忍提伊日之事於事已之後蔽一言曰非義分之所敢出也命意下語之十分乖悖皆屬餘事今也重臣職在寮寀目擊謄本有此請譴之章者不可謂之不然旣然之則又不可諱之此所以例賜其批者也重臣則急於自引以卞其飾詐罔上等目而予則曰有是無是都不須論不忍而忍是可忍也以此大臣處地忍爲此不敢爲之擧乎從前之全活自全活有國之國綱自國綱莫曰言之太宛委亦自有箇中之鈇鉞判府事金鍾秀爲先削奪官爵放歸田里
정조 18년 · 강
司諫李錫夏陳疏乞護父病賜例批
정조 18년 · 강
以李洪載爲江華留守備薦也
정조 18년 · 목
以沈煥之爲左尹兪漢章爲杞寧君池得球盧達宗黃德謙爲同知崔䘻李始集宋益運安重煜韓德亮金弼夏文弼呂金振兌李春世李成遠黃時規李世佑爲同知朴宗珪尹昹李萬運李彥光李文顯爲五衛將同知一望僉知四望五衛將三望中一望首副末擬三望幷批下老職也
정조 18년 · 강
命武臣朔試射以已試巡數修正試記
정조 18년 · 목
兵曹啓言今日各廳堂下武臣朔試射柳葉箭八巡試取之際政事有命請待無故日畢試敎以只以已試巡數修正試記入啓
정조 18년 · 강
賑恤廳以各部未婚人婚需題給啓
정조 18년 · 목
該廳啓言各部未婚人合二十七人每人錢五兩木二疋合錢一百三十五兩木一同四疋依例分給
정조 18년 · 강
玉堂聯箚賜批
정조 18년 · 목
應敎崔獻重校理韓光植高宅謙副校理徐有鍊李龜雲修撰尹光普李祉永副修撰成德雨李遇濟等聯名上箚略曰上辛載屆祈穀隔日親享有命輿衛將戒我聖上爲民之念重祀之誠孰不欽仰而第今達宵春雨雖辛知時此際動駕觸冒將事竊恐有乖於大聖人節宣保嗇之道又況除夜之官享親將元朝之賀禮躬臨連日勞動之餘今又冒雨命駕則臣民之憂悶姑勿論殿宮之貽慮當如何哉惟我聖上凡係祀典一念憧憧至誠所孚格感神明親行攝行固無間焉臣等玆敢相率聯籲伏乞特寢成命批以社壇之享陪享百官無入接之廊屋値雨不可沾濕將事今日之雨得於入冬後雨雪稍罕之餘雖甚多幸今夜行祀正合商量古之鄭玄今之禮判皆以上辛之祈穀當用立春後上辛欲從此說而進退則十三日當爲上辛矣差觀一二辰刻若卽快晴當如期行禮又或微有霽意亦當躬詣齋所過省牲時一向霏微則享事命攝不至百官之沾服而留宿齋所以待禮成矣又或過未申若緊霔則當退行於立春後上辛以此令禮曹知悉擧行
정조 18년 · 목
都提調洪樂性提調徐有防副提調鄭大容詣閤外請對批以堂箚之批已有詳盡者矣卿等卽爲退去內閣請對批以退去
정조 18년 · 목
具遠遊冠絳紗袍乘輿出協陽門降輿乘輦出敦化門至社稷門外降輦乘輿入至北神門前降輿入西神門詣壇上奉審詣省器位省器詣省牲位省牲訖乘輿入齋室○領議政洪樂性曰三冬雨雪稍閟之餘今日之雨殊爲多幸而第雨勢若此動駕恐有欠於大聖人保嗇之方特命攝行是臣等區區之祝也予曰予之憧憧一念惟在於爲民務農何可命攝於祈穀之享卿勿復言也至鐘街駐輦予曰挾輦作門貢市人招入予敎有司堂上鄭民始等曰以此傳敎傳布于貢市人處汝等皆好過迓新而如有弊瘼之可達者可以所懷書納當令廟堂稟處矣貢市人外觀光小民亦皆善過歲乎兵判勞問以來民始等傳布下敎訖回奏曰貢市人觀光諸人皆云俱蒙聖澤善爲過歲云矣予曰所懷中弊瘼之可以釐正者草記稟處
정조 18년 · 강
命太廟歲首展謁以初三日爲之
정조 18년 · 목
禮曹以太廟歲首展謁吉日以何間推擇稟有是命
정조 18년 · 강
汰右通禮兪漢人推吏曹判書金思穆
정조 18년 · 목
漢人擧措駭然命汰去其代令該曹口傳擇擬思穆漢人本職差出之銓官也
정조 18년 · 강
飭戶曹嚴禁三南方物紙私商潛賣之弊不察飭守令更觀今年摘發草記鴨島浦落捄弊之道從長顧恤猪廛朔米蠲減事令平市署從便處之
정조 18년 · 목
備邊司啓言貢市人詢瘼所懷有草記稟處之命矣取見其所懷則鴨島契貢人以爲辛亥潦水一島漂失者爲五十八結零自辦進排負債如山不能支保之狀該曹業已洞悉特蒙變通給代之澤云本島浦落爲五十八結果是實狀捄弊之道多般講究而旣未得空閑地則代土劃給卒難擧論故自戶曹或預下貢價聊賴應役且於年前三同減其一同作爲每馱二同則貢價比前又爲增加而貢人憑藉戶曹之打量每有此代土之請從願許施實無其路此則分付戶曹從長顧恤使之安業似合事宜三南方物紙契貢人以爲白綿紙預爲給價貿取於外邑寺刹僧徒年年逋欠無路充數嚴飭兩道俾得無弊擧行云紙價多入於僧徒所逋紙物每歸於私商潛賣年復年來漸成貢弊果是實狀故廟堂之發關嚴飭殆無虛歲而營邑終不董飭宿弊未祛復有此貢人煩猥之請者極爲駭然今年則別加嚴飭營邑之僧徒紙役竝爲蠲減私商之暗地賣買亦爲痛禁似合宜布廛市民以爲渠廛與苧布廛一依內外魚物廛例合屬於六矣廛倂力奉公云請入於六矣廛者非爲竝力奉公欲免通共發賣之計民習可駭且各廛必有倣效紛紜之弊此則勿施牛廛市民以爲耆老所駱牛年年進排落本甚多坡州場稅之屬於耆老所而有收稅監考名色故以廛人差出事屢訴本所連得許題尙未得差使渠輩永差是役云所謂監考不過本所下隸之役則以此微瑣之說上達天聽極爲可駭此亦勿施而布廛及牛廛市民事堂移法司嚴治而歲初詢瘼與他有異姑爲安徐猪廛市民以爲朔米過多無以應役特爲蠲減云向來烟草廛市民以朔米事陳所懷令市署減給矣蠲減之際不無掣礙之端云此亦令本署商量事勢從便處之似合宜冶匠以爲丁未判下以後中防鐵渠輩專當賣買矣一自通共之後復爲雜鐵廛物種通共賣買更加禁斷云中防鐵之屬於冶匠年前處分至爲嚴截則通共發賣之後冶匠輩之欲爲禁斷事理無怪而六矣廛外各廛竝皆通共則獨於冶匠許以亂廛似涉徑庭此則置之何如允之敎以紙物之每歸於私商潛賣前此飭令何如則爲弊依舊此亦國網所係不用心察飭守令更觀今年令該曹摘發草記諭罪如是而潛賣不禁紙物欠逋該曹難免其責以此一禮嚴飭
정조 18년 · 강
遣承旨詣宗廟景慕宮奉審摘奸
정조 18년 · 강
領議政洪樂性上疏賜批